钦定古今图书集成/明伦汇编/皇极典/第164卷 > 《三国论》李德裕
## 钦定古今图书集成/明伦汇编/皇极典/第164卷 > 《三国论》李德裕

魏、吴、蜀三分天下，而亡有先后，非形势有轻重，积仁
义有厚薄，察其政柄所归，则亡之先后可知也。蜀政
在于黄皓，皓，隶人也，内不能修武侯之旧典，外不能
制姜维之黩武，纪纲日坏，君子不服，所以先亡也。魏
自明帝之后，政归仲达，齐王以降，惟守空宫。亡之淹
速，系于昭昭之志。将移神器之重，须服天下之心；未
立大功，亦不敢取，所以蜀灭而魏亡。孙皓虽骄奢极
欲，残虐用刑，而自专生杀之柄，不牵帷墙之制，运尽
天亡，而后残灭。由是而知人君不可一日失其柄也，
如神龙之脱深泉，震雷之无烟气，威灵既露，人得制之。蒋济睹魏文帝与夏侯尚诏曰：“作福作威，为亡国
之言。”所谓柄者，威福是也，岂可假于臣下哉！后代睹
《三国》之事，可不戒惧焉！